SKRIFTLIG FORESPØRGSEL E-2229/00

af Armando Cossutta (GUE/NGL) og Lucio Manisco (GUE/NGL) til Kommissionen

(5. juli 2000)

Om: Europæisk deltagelse i den amerikanske Colombia-plan

Ifølge den britiske presse (Guardian Newspapers, The Observer) fra den 19. juni 2000 har USA under tosidede konsultationer i det britiske udenrigsministerium anmodet EU om at yde et bidrag på 600 mio. £ til den såkaldte Colombia-plan, som Clinton-administrationen allerede har iværksat med en bevilling på 1,6mia. $. Sigtet med planen er at yde militær og økonomisk bistand til de colombianske myndigheder til bekæmpelse af narkotikahandelen. Planen som bl.a. omfatter levering af 63 kamphelikoptere af typen Blackhawk, pansrede køretøjer og andre former for tunge våben til regeringen i Bogotá har vakt betydelig bekymring i og uden for den amerikanske Kongres, fordi den ud fra den besnærende målsætning om udryddelse af narkotikahandelen truer med definitivt at bringe fredsprocessen med guerillabevægelserne FARC og ELN til ophør og forvandle Colombia til et nyt Vietnam, idet der pustes til en intern konflikt, som har stået på i 36 år, har kostet hundredtusinder af ofre og har drevet over en million mennesker på flugt, hvad der har haft alvorlige følger for nabolandene, f.eks. Venezuela.

1. Mener Kommissionen ikke, at den bør orientere Europa-Parlamentet om indholdet og resultatet af de tosidede konsultationer i London?

2. Mener Kommissionen ikke, at EU bør trække sig ud af Colombia-planen, også selv om det beløb, der er anmodet om, skal anvendes til økonomisk og humanitær bistand?

3. Mener Kommissionen ikke, at EU på egen hånd og uden betingelser af nogen art bør fortsætte sin økonomiske bistand til Colombia, som på nuværende tidspunkt udgør 5 mio.?

4. Mener Kommissionen ikke, at denne bistand bør øges og især anvendes til at erstatte dyrkning af coca og valmuer med andre afgrøder, som sikres med lån for at bidrage til, at omstillingen af landbruget kan få gunstige sociale og økonomiske følger, så narkotikahandelen kan udryddes?

5. Mener Kommissionen ikke, at den således som repræsentanter for guerillabevægelserne og civilsamfundet i Colombia flere gange har anmodet om under besøg i de europæiske hovedstæder bør udarbejde en mæglingsplan for at sætte gang i reelle fredsforhandlinger og tilvejebringe en ikke-militær løsning på denne lange og blodige konflikt?

Svar afgivet på Kommissionens vegne af Christopher Patten

(28. juli 2000)

Kommissionen og medlemsstaterne har ved flere lejligheder givet udtryk for deres fulde støtte til fredsprocessen i Colombia. Hvad angår den såkaldte Colombia-plan har man fra EU's side lagt den største vægt på at få løst de grundlæggende årsager til den igangværende konflikt, dvs. de store sociale forskelle og den manglende respekt for retsstatens principper.

På mødet den 6. og 7. juli vedrørende fredsprocessen i Colombia gav EU udtryk for sin enstemmige opbakning omkring den colombianske regerings fredsbestræbelser. EU meddelte også at man var villig til at yde et konkret bidrag til gennemførelse af projekter inden for visse særligt udvalgte aktivitetsfelter. Kommissionen tilbød at koordinere en EU-støttepakke og Spanien gav tilsagn om 100 millioner EUR. Det bør nævnes at Europa-Parlamentet var repræsenteret på mødet i Madrid.

EU-støtte til Colombia er ikke undergivet særlige betingelser. EU's støtte til flygtningene, hvoraf mere end en million er ofre for borgerkrigen, er af den allerstørste betydning. I international målestok har Kommissionen (gennem ECHO) ydet det største bidrag til flygtninge (24 millioner EUR siden 1997).

For så vidt angår det ærede medlems spørgsmål vedrørende narkotikabekæmpelse, bør det anføres at Kommissionen i sin handlemåde tager udgangspunk i princippet om et fælles ansvar. Kommissionen har gennemført forskellige projekter inden for alternativ udvikling i Latinamerika. Kommissionen er villig til at undersøge denne mulighed i Colombia forudsat at foranstaltningens bæredygtighed er sikret. En anden ordning der også har vist sig nyttig, består i at give colombianske produkter adgang til EU's marked for på denne måde at lette omlægningen fra ulovlige til lovlige afgrøder via det særlige generaliserede præferencesystem hvortil alle Andes-lande har adgang.

Det bør sluttelig nævnes at Colombias regering ikke hidtil har anmodet tredjeparter om at mægle i konflikten.